

Polisi Diogelu teitl

**1. Cyflwyniad – y rheswm dros y polisi**

* 1. Mae Gofal Cymdeithasol Cymru yn gyfrifol am gynnal y gofrestr gofal cymdeithasol yng Nghymru a’n prif amcan yw diogelu, hyrwyddo a chynnal diogelwch a lles y cyhoedd yng Nghymru. Mae gweithwyr cymdeithasol anghofrestredig yn peryglu’n gallu i gadw’r cyhoedd yn ddiogel. Hefyd, gallant danseilio hyder y cyhoedd yn ein gwaith rheoleiddio ac yn y proffesiwn gofal cymdeithasol.

1.2 O dan adran 111 Deddf Rheoleiddio ac Arolygu Gofal Cymdeithasol (Cymru) 2016, mae’n drosedd i berson yng Nghymru nad yw wedi ei gofrestru mewn cofrestr berthnasol fel gweithiwr cymdeithasol –

1. gymryd neu ddefnyddio teitl gweithiwr cymdeithasol
2. cymryd neu ddefnyddio unrhyw deitl sy’n ymhlygu cofrestriad fel gweithiwr cymdeithasol, neu
3. esgus bod yn weithiwr cymdeithasol mewn unrhyw ffordd arall,

gyda’r bwriad o dwyllo person arall.

1.3 O dan Adran 111(3) y Ddeddf, mae person sy’n euog o drosedd o’r fath yn agored ar gollfarn ddiannod i ddirwy.

1.4 Yn niffyg dim arall y byddwn yn erlyn a, lle y bo’n briodol, byddwn yn defnyddio ffyrdd eraill o sicrhau bod person yn cydymffurfio â’r gofyniad i gofrestru cyn ystyried erlyn.

1.5 Fodd bynnag, byddwn yn erlyn troseddwyr lle yr ystyriwn fod hynny’n angenrheidiol.

1.6 Mae’r polisi hwn yn amlinellu’r mesurau a ddefnyddiwn i fynd i’r afael â throseddau diogelu teitl ac o dan ba amgylchiadau y byddwn yn erlyn.

1.7 Yn ôl y ddeddfwriaeth bresennol, gallwn erlyn gweithwyr cymdeithasol yn unig yn gysylltiedig â throseddau diogelu teitl. Fodd bynnag, mae darpariaeth yn adran 111 Deddf Rheoleiddio ac Arolygu Gofal Cymdeithasol (Cymru) 2016 i Lywodraeth Cymru ymestyn y darpariaethau diogelu teitlau i grwpiau gofal cymdeithasol eraill.

**2 Troseddau Diogelu Teitl – Bwriad**

2.1 Mae’r bwriad o dwyllo yn rhan allweddol o’r troseddau diogelu teitl a amlinellir yn adran 111 Deddf Rheoleiddio ac Arolygu Gofal Cymdeithasol (Cymru) 2016. Er mwyn sefydlu bod y gweithiwr cymdeithasol anghofrestredig wedi bwriadu twyllo, byddai’n rhaid i ni brofi ei fod wedi ceisio darbwyllo pobl eraill i gredu ei fod wedi cofrestru.

2.2 Mae’r bwriad o dwyllo yn cynnwys, ond nid yw’n gyfyngedig i, sefyllfaoedd pan fydd y person anghofrestredig:

* yn dweud wrth bobl ei fod yn weithiwr cymdeithasol cofrestredig pan nad ydyw (mae hyn yn cynnwys pobl sy’n weithwyr cymdeithasol cymwysedig, ond anghofrestredig)
* yn defnyddio deunydd hysbysebu sy’n ymhlygu ei fod yn weithiwr cymdeithasol cofrestredig

2.3 Fodd bynnag, nid yw’n cynnwys sefyllfaoedd pan fydd y person wedi defnyddio teitl gweithiwr cymdeithasol mewn modd sy’n dangos yn eglur nad yw wedi cofrestru’n weithiwr cymdeithasol. Er enghraifft:

1. pan fydd yn defnyddio rhagddodiad/ôl-ddodiad priodol, fel ‘myfyriwr/dan hyfforddiant’ i ddangos nad yw wedi cofrestru’n weithiwr cymdeithasol cymwysedig
2. pan roedd y person ar y gofrestr, nid yw ar y gofrestr mwyach a chyfeirir ato mewn modd sy’n dangos yn eglur nad yw wedi cofrestru mwyach – e.e. gweithiwr cymdeithasol wedi ymddeol
3. gan ddarparwr cwrs sy’n cynnig addysg a hyfforddiant gwaith cymdeithasol

**3 Sut byddwn ni’n mynd i’r afael â throseddau diogelu teitl**

3.1 Pan fyddwn yn fodlon bod person anghofrestredig wedi camddefnyddio teitl ‘gweithiwr cymdeithasol’ heb fwriad o dwyllo, neu pan na fyddwn yn gallu sefydlu p’un ai a oedd yn bwriadu twyllo ai peidio, byddwn:

1. yn anfon llythyr rhybudd ato[[1]](#footnote-1)
2. yn hysbysu ei gyflogwr

3.2 Os bydd person anghofrestredig yn parhau i gamddefnyddio teitl gweithiwr cymdeithasol ar ôl i ni anfon llythyr rhybudd ato ac rydym yn fodlon nad oedd ganddo fwriad o dwyllo:

1. byddwn yn anfon llythyr arall at y person anghofrestredig a’i gyflogwr, os oes ganddo gyflogwr, yn ailddatgan y sefyllfa
2. ni fyddwn yn gweithredu ymhellach pan fyddwn wedi cael cadarnhad gan y person anghofrestredig ei fod wedi rhoi’r gorau i gamddefnyddio’r teitl ‘gweithiwr cymdeithasol’

3.3 Pan fyddwn yn fodlon bod person anghofrestredig wedi camddefnyddio teitl ‘gweithiwr cymdeithasol’ gyda’r bwriad o dwyllo, byddwn


1. yn anfon llythyr rhybudd ato[[2]](#footnote-2)
2. yn hysbysu ei gyflogwr

3.4 Os bydd person anghofrestredig yn parhau i gamddefnyddio teitl gweithiwr cymdeithasol ar ôl i ni anfon llythyr rhybudd ato, byddwn yn erlyn yr unigolyn.

3.5 Y Cofrestrydd fydd yn gwneud y penderfyniad terfynol ynghylch p’un ai i ofyn am erlyniad.

3.6 Pan fyddwn yn penderfynu erlyn, bydd y Rheolwr Addasrwydd i Ymarfer yn hysbysu tîm perthnasol Datgeliadau’r Heddlu o dan y Gyfraith Gyffredin.

3.7 Os bydd person anghofrestredig yn parhau i gamddefnyddio teitl gweithiwr cymdeithasol ar ôl i ni ei erlyn, byddwn yn cymryd camau pellach i’w erlyn eto.



**David Pritchard**

Cyfarwyddwr Rheoleiddio a Chofrestrydd

Director of Regulation and Registrar

Mae’r ddogfen hon hefyd ar gael yn Gymraeg.

This document is also available in Welsh

**Atodiad 1 – testun o lythyr ymatal**

**Diogelu’ teitl ‘gweithiwr cymdeithasol’**

Mae Gofal Cymdeithasol Cymru yn rheoleiddio’r gweithlu gofal cymdeithasol yng Nghymru ac mae’n ofynnol yn gyfreithiol iddo gynnal cofrestr o’r gweithwyr hyn. Mae’r Gofrestr yn dal enwau’r rhai a ganiateir yn ôl y gyfraith i weithio yn y sector gofal cymdeithasol yng Nghymru.

Rhaid i bob gweithiwr cymdeithasol gofrestru cyn y gallant ymarfer fel gweithiwr cymdeithasol a defnyddio’r teitl ‘gweithiwr cymdeithasol’.

O dan adran 111 Deddf Rheoleiddio ac Arolygu Gofal Cymdeithasol (Cymru) 2016, mae’n drosedd i unigolyn nad yw wedi ei gofrestru mewn cofrestr berthnasol:

* gymryd neu ddefnyddio teitl gweithiwr cymdeithasol; neu
* gymryd neu ddefnyddio unrhyw deitl neu ddisgrifiad sy’n ymhlygu cofrestriad fel gweithiwr cymdeithasol; neu
* esgus bod yn weithiwr cymdeithasol mewn unrhyw ffordd arall

gyda’r bwriad o dwyllo person arall.

Mae wedi dod i’n sylw eich bod yn ymarfer fel gweithiwr cymdeithasol ac yn defnyddio’r teitl ‘gweithiwr cymdeithasol’. Fodd bynnag, ni chaniateir i chi ddefnyddio’r teitl hwn gan nad ydych wedi eich cofrestru. Felly, gofynnwn eich bod yn rhoi’r gorau i’r gweithgareddau hyn pan fyddwch chi’n derbyn y llythyr hwn. Ni allwch ailgychwyn y gweithgareddau hyn ond pan fyddwch wedi cofrestru gyda Gofal Cymdeithasol Cymru.

Cysylltwch â ni yn ysgrifenedig i gadarnhau eich bod wedi rhoi’r gorau i ymarfer a defnyddio teitl gweithiwr cymdeithasol. Os na chlywn gennych **cyn pen 14 diwrnod o ddyddiad y llythyr hwn**, mae’n bosibl y byddwn yn cychwyn erlyniad yn eich erbyn neu’n rhoi gwybod i’r heddlu am y mater hwn.

Os hoffech gofrestru gyda Gofal Cymdeithasol Cymru, ewch i [www.gofalcymdeithasol.cymru](http://www.gofalcymdeithasol.cymru) neu cysylltwch â’r Tîm Cofrestru ar 029 20780646.

Yn gywir,

[Enw]

**[Teitl Swydd]**

1. Bydd y llythyr yn amlinellu’r gofyniad cyfreithiol i gofrestru, canlyniadau posibl peidio â chydymffurfio a’r broses ar gyfer cofrestru. Hefyd, bydd yn gofyn am ymateb yn cadarnhau bod yr unigolyn wedi rhoi’r gorau i weithio fel gweithiwr cymdeithasol (Atodiad 1). [↑](#footnote-ref-1)
2. Bydd y llythyr yn amlinellu’r gofyniad cyfreithiol i gofrestru, canlyniadau posibl peidio â chydymffurfio a’r broses ar gyfer cofrestru. Hefyd, bydd yn gofyn am ymateb yn cadarnhau bod yr unigolyn wedi rhoi’r gorau i weithio fel gweithiwr cymdeithasol (Atodiad 1). [↑](#footnote-ref-2)